Առաջին նիստին՝ Տ. Ֆատտայի հիմնարկի Հունգարիոյ պատուիրակութեան նախագահը, Փեթեր Քրուզլից, բացատրեց թէ իր երկրին սահմանադրութիւնը կը պաշտպանէ փոքրամասնութիւններու լեզուն ու մշակոյթը։ Ֆ.Վ.‐ի Իտալիոյ պատուիրակութեան նախագահը, Ճիովաննի Ակրեսթի, հաղորդեց Ֆրանսայի մէջ գաւառաբարբառներու հանդիպած դժուարութիւնները։ Նոյն կազմակերպութեան հիւսիսային Ֆրանսայի պատուիրակութեան նախագահը՝ Ժան‐Փիեր Արինեօն, բացատրեց թէ ինչո՛ւ «Արուեստական իմացականութիւն» զարգացնող ամերիկեան եւ չինական ընկերութիւնները ֆրանսացի մասնագէտներ կ'որոնեն։ Արդարեւ անոնց մայրենի լեզուին քերականութեան շարահիւսութիւնը հիմնուած է տրամաբանական օրէնքներու վրայ, ինչ որ ֆրանսացիներուն բնածին առաւելութիւն կու տայ, եւ կը մղէ օտարները որ ֆրանսերէն սորվին՝ յաջողութեան տիրանալու համար իրենց մարզերուն մէջ։